Twee vas ná Tulbagh-plaasmoordMartin Louw. Foto: Via Facebook Twee verdagtes is in hegtenis geneem in verband met verlede week se plaasmoord in Tulbagh in die Wes-Kaap. Martin Louw, ŉ bekende boer en plaasbestuurder, is Woensdagaand op ŉ plaas vermoor in ŉ tweede plaasaanval wat dié provinsie op een dag getref het. Louw (59) is met ŉ skerp voorwerp doodgesteek. Lt.kol. Andrè Traut, woordvoerder van die polisie, het gesê die twee verdagtes is Maandag in hegtenis geneem. “Die vermoedelike moordwapen is gevind en daar is ook beslag gelê op die vuurwapen en ander huishoudelike items wat tydens die voorval gesteel is.” Volgens Traut sal die verdagtes, onderskeidelik 23 en 33 jaar oud, Donderdag in die Tulbagh-landdroshof verskyn. Maroela Media het vroeër berig Louw is glo op die plaas ingewag. Sy vrou was nie tydens die aanval by die huis nie. “Ernstige en gewelddadige misdade is ŉ topprioriteit vir die Wes-Kaap en ondersoekers sal alles in hul vermoë doen om seker te maak oortreders word vasgetrek,” het Traut gesê. ŉ 62-jarige vrou is vroeër Woensdag op ŉ plaas in die Moorreesburg-omgewing in die Wes-Kaap aangeval. Maroela Media het berig die slagoffer is in die oggend deur twee onbekende mans oorval en gedreig voordat die aanvallers met huishoudelike ware van die toneel gevlug het.